ઈરા, પોતાના મનને જેમાં સંતોષ મળે એ કામ કરવામા જ માનતી છોકરી ! ભારતમાં જન્મેલ, પણ અમેરિકામાં ભણેલ અને ઉછરેલ ! સ્વભાવે તદ્દન અલ્લડ, અને મસ્તમૌલા ! નહિતર કોણ અમેરિકાની જોબ ઓફર છોડી મુંબઈમા કામ કરવા માંગે, એ પણ ફક્ત એટલા માટે કે સંઘર્ષ શબ્દને વ્યવસ્થિત રીતે સમજી જીવનમાં ઉતારવા માટે ! અમેરિકા રીટર્ન ઈરા અમારી કંપનીમાં આસિસ્ટન્ટ મેનેજરની જોબ પર લાગેલ. શરૂઆતમાં તો આખી ઓફીસ તેના વ્યક્તિત્વથી અંજાઈ ગયેલ… સિવાય કે અંબર ! એ છે જ એવી… ગોરી લીસી ચામડી, જેના એક એક કોષમાંથી તેની જવાની સાફ વર્તાતી હોય, તેની બોલકણી આંખો, જે વગર પલક ઝબકાવ્યે પણ ઘણું કહી જાય, તેની કામણગારી કાયા, જેના થકી એ ભલભલી બોલીવુડ એક્ટ્રેસ ને પણ પાછળ છોડી દે. અને જેમ સોનામાં સુગંધ ભળે તેમ તેનામાં અમેરિકી કલ્ચરમાં ઉછરેલ છતાં ઇન્ડીયન વેલ્યુસની ભરમાર…! બાકી આજના સમયમાં તો કોઈ વિદેશમાં છ મહિના માત્ર રહી આવે તો એને આપણા દેશ અને તેની સંસ્કૃતિની સુગ આવવા માંડે છે ! હવે આવું વ્યક્તિત્વ હોય તો ભલભલી વ્યક્તિ અંજાઈ જ જાય !